कांग्रेस-अध्यक्ष सोनिया गांधी अगर अपने इलाज़ की वजह से देश से बाहर नहीं होतीं और प्रियंका गांधी रायबरेली-अमेठी के दायरे से बाहर भी अपनी राजनीतिक भूमिका निभा रही होतीं, तब भी आज मैं आपसे ही मुखा़तिब होता। इसलिए कि अब से चार बरस पहले के एक रविवार की सुबह, 20 जनवरी 2013 को, कांग्रेस के चिंतन शिविर में आपकी कही बातों ने मुझ जैसे बहुत-से लोगों के मन में जो आस जगाई थी, आज भी देश भर में उसकी लौ पूरी तरह बुझी नहीं है। जयपुर से जगे सपनों को लाखों कांग्रेसी अब तक बड़े जतन से सहेज कर अपनी गिरह में बांधे हुए हैं। इसलिए मैं मानता हूं कि आपके लिए यह अपने दायित्व-बोध की परख का सबसे निर्णायक क्षण है।